Waray-Waray News: Edukasyon, infrastraktura ug health tatagan pasi-urog ni PGMA – Andya
Manila (18 June) -- Karuyag mag-alutaga ni Pagnulo Gloria Macapagal-Arroyo hin darudako nga pondo ha edukasyon, imprastraktura ug health hiton 2008 national budget nga gin-aandam na yana han Department of Budget and Management (DBM).
Ini in ginpahayag ni Budget Secretary Rolando Andaya, Jr. durante han “The Cabinet Speaks” nga programa ha telebisyon nga iginpasalida dida han kanan goberno television station, Channel 4.
Dida han mao nga taramdan nga gindumara ni outgoing Press Undersecretary Isabel de Leon, ginpahayag ni Andaya nga tungod nga maupay an aton ekonomiya, maupay iton aton koleksyon, nagkaada hin higayon an aton Pangulo nga pumili hin mga sektor nga pagtutut-unan hin atensyon, ug tagan hin dagko nga mga pondo. Ini nga tulo amo an nasabi nga edukasyon, imprastraktura ug health.
Sumala kan Andaya, an paghatag pasi-urog ngada hini nga tulo nga mga sektor in makikita dida han 2005, 2006 ug 2007 nga mga budget kon diin nagkaada hin pag-umento han ira mga alokasyon. An pag-umento han budget para han edukasyon, imprastraktura ug health in diri daw nagtatapos hini nga tuig. Hiton masunod nga tuig, dudugngan pa daw han Pangulo hin P24-B an imprastraktura, mga P8-B para han edukasyon, ngan P3-B para naman han health, sigon pa kan Andaya.
An kadugangan nga P8-B para han edukasyon in makakapiho daw nga “makakalanat an aton sektor ha edukasyon ha pagtagamagturutdo, classrooms ug mga materyales ha pagtutdo,” pahayag ni Andaya. Labot pa, an budget para hin pag-empleyo hin kadugangan nga 12-mil nga mga magturutdo para yana nga tuig in aprubado na, ug kadugangan pa nga 10-mil nga mga magturutdo in pagkikinahanglanon sunod nga tuig.
Para naman han health sector, nagpahayag hi Andaya nga an konsentrasyon han Pangulo ha pagkayana amo an pag-upgrade han primary hospitals ngadto hin secondary hospitals. Hini daw la nga tuig, P500-M na an nai-release para han pag-upgrade han mga ospital. Hiton sunod nga tuig, karuyag pa han Pangulo pag-alutaga hin P1-B para han pagpaka-upay han mao nga mga ospital.
Samtang, adton iba nga mga sektor, nagpahayag hi Andaya nga nagrelease pala hiya hin P5-B para han Modernization program han Armed Forces of the Philippines. May-ada naman igin-gahin nga P2-B para han eleksyon han mga opisyal han Barangay ug Sangguniang Kabataan.
Adton iginsaad naman nga umento ha sweldo han mga empleyado han gobyerno, mayda daw igin-alutaga nga P10.3-B. Magpapakakarawat adton mga permanente, kontraktuwal ug sugad man kaswal. An mao nga umento, sigon kan Andaya in syahan nga higayon matabo tikang hadton tuig 2001. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn